Over hele verden ryster netbrugere på hovedet over en ny kontroversiel aftale, den såkaldte ACTA-aftale, der ifølge kritikere giver internetudbyderne vide muligheder til at lukke hjemmesider, de mistænker for at dele ulovligt kopieret materiale.

Men den fortolkning er helt forkert, lyder det fra Ronnie Fridthjof, der er producer hos Fridthjof film, der står bag filmsucceser som Armadillo og Blå Mænd.

- Jeg kan godt forstå, at netbrugerne reagerer kraftigt på det, hvis de tror, at aftalen indskrænker vores frihed på nettet og i den virkelige verden. Men det gør den altså ikke, siger Ronnie Fridthjof.

Læs aftalen igennem

Underskrivelsen af den kontroversielle aftale fik i sidste uge demonstranter til at gå på gaden i de to polske byer Poznan og Lublin, hvor vreden mod aftalen har været størst. Også de danske netbrugere raser mod aftalen. Men debatten er afsporet, mener Ronnie Fridthjof.

- Jeg tror, at mange af dem, der udtaler sig om den her aftale, simpelthen ikke har gjort sig den ulejlighed og læse aftalen igennem. Jeg tror, de vil blive positivt overraskede, hvis de læste den, forklarer Ronnie Fridthjof.

Ikke frihedsrøvende aftale

ACTA har været undervejs i mange måneder, og selvom den er blevet kritiseret for både sit indhold og for hemmelighedskræmmeri omkring forhandlingerne, så har mange lande allerede stemt for - herunder også Danmark. Men der er ikke grund til bekymring, mener Ronnie Fridthjof.

- I virkeligheden er aftalen bare et forsøg på at skabe et internationalt samarbejde, der kan arbejde sammen for eksempelvis at komme piratkopiering til livs. Der er ikke noget bindende i aftalen. Det er stadig helt op til hvert enkelt land, hvordan man vil håndhæve og løse problematikken, siger han.

Vi skal beskytte vores ideer.

Aftalen er ifølge filmproduceren positiv, fordi den tager højde for, at hvis man kopierer film, musik eller et design ulovligt, så er det lige så forkert som at stjæle slik hos købmanden.

- Det er godt, at vi endelig begynder og kigge på, hvordan vi kan beskytte det, som Danmark skal leve af i fremtiden. Nemlig ideer, design, film, musik og software. Den her aftale sætter fokus på et kæmpe problem, som vi længe har vendt det blinde øje til, uden at den på nogen måde indskrænker vores frihed, siger Ronnie Fridthjof.

Er ACTA overhovedet stemt igennem?